তথ্যবিবরণী নম্বর : ৪৩৩৯

**সমালোচনার পাশাপাশি ভালো কাজের প্রশংসা থাকতে হবে**

 **-- তথ্যমন্ত্রী**

চট্টগ্রাম, ৩০ কার্তিক (১৫ নভেম্বর) :

তথ্যমন্ত্রী ড. হাছান মাহ্‌মুদ বলেছেন, নেতিবাচক রাজনীতি দেশের উন্নয়নে অন্যতম প্রতিবন্ধকতা। যারা দায়িত্বে থাকবে তাদের সমালোচনা হবে। সমালোচনা ভুলকে শুদ্ধ করার ক্ষেত্রে সহায়তা করে। সমালোচনার পাশাপাশি ভালো কাজের প্রশংসাও থাকতে হবে। না হলে কেউ ভালো কাজ করার জন্য উৎসাহিত হবে না।

চট্টগ্রামের ওয়ার্ল্ড ট্রেড সেন্টারের বঙ্গবন্ধু কনফারেন্স হলে আওয়ামী লীগের কেন্দ্রীয় শিল্প ও বাণিজ্য উপ-কমিটি আয়োজিত ‘শিল্প ও বাণিজ্য ক্ষেত্রে উন্নয়নের এক দশক’ শীর্ষক আলোচনা সভায় প্রধান অতিথির বক্তব্যে মন্ত্রী এসব কথা বলেন।

তথ্যমন্ত্রী বলেন, ক্ষুধাকে জয় করেছে বাংলাদেশ। প্রধানমন্ত্রী শেখ হাসিনার নেতৃত্বেই এটা সম্ভব হয়েছে। দেশের ১৫ কোটি মানুষ মোবাইল ফোন ব্যবহার করে। চট্টগ্রামের রিকশাওয়ালা ভোলায় পরিবারের কাছে মোবাইলে টাকা পাঠায়। বিদেশে সন্তানের সঙ্গে ভিডিও কলে কথা বলে। দারিদ্র্য কমে অর্ধেকে নেমে এসেছে। খাদ্য ঘাটতির বাংলাদেশ এখন খাদ্য উদ্বৃত্তের দেশ। দেশে আগে দুর্যোগ হলে বহির্বিশ্বের কাছে সাহায্য আহ্বান করা হতো। এখন আমরা অন্যদের সাহায্য দিই। বিদেশের শোরুমের পোশাকে 'মেড ইন বাংলাদেশ' দেখলে গর্বে বুক ভরে যায়। মন্ত্রী আরো বলেন, এ পরিবর্তন এবং দেশের বদলে যাওয়া প্রধানমন্ত্রী শেখ হাসিনার জাদুকরী নেতৃত্বের কারণে হয়েছে।

মন্ত্রী বলেন, দেশের ৯৪ শতাংশ মানুষ বিদ্যুৎ পাচ্ছে। মুজিব বর্ষ শেষে শতভাগ মানুষ বিদ্যুৎ পাবেন।

আওয়ামী লীগের উপদেষ্টা পরিষদ সদস্য এবং শিল্প ও বাণিজ্য উপ-কমিটির চেয়ারম্যান কাজী আকরাম উদ্দিন আহমেদের সভাপতিত্বে আালোচনা সভায় প্রধান আলোচক ছিলেন আওয়ামী লীগের উপদেষ্টা ও বিশিষ্ট সমাজবিজ্ঞানী অধ্যাপক ড. অনুপম সেন। বিশেষ অতিথি ছিলেন চট্টগ্রামের সিটি মেয়র আ জ ম নাছির উদ্দীন, চট্টগ্রাম-১১ আসনের সংসদ সদস্য এম এ লতিফ ও চট্টগ্রাম চেম্বার সভাপতি মাহবুবুল আলম। আওয়ামী লীগের শিল্প ও বাণিজ্য সম্পাদক সাবেক এমপি মোঃ আব্দুছ ছাত্তার স্বাগত বক্তৃতা করেন।

 #

আকরাম/ইসরাত/মোশারফ/সেলিম/২০১৯/২১২০ ঘণ্টা

তথ্যবিবরণী নম্বর : ৪৩৩৮

**জাতীয় জীবনের বহু ক্ষেত্রে অভাবনীয় সাফল্য অর্জিত হয়েছে**

 **-- অর্থমন্ত্রী**

টাঙ্গাইল, ৩০ কার্তিক (১৫ নভেম্বর) :

অর্থমন্ত্রী আ হ ম মুস্তফা কামাল বলেছেন, একেবারে শূন্য হাতে শুরু করে জীবন সংগ্রামে সফলতা লাভ করা অত্যন্ত কঠিন ব্যাপার হলেও রণদা প্রসাদ সাহা জাতীয় জীবনে বহুক্ষেত্রে অভাবনীয় সাফল্য অর্জন করেছেন। সাহসিকতা ও ধৈর্য নিয়ে তিনি প্রতিষ্ঠা করেছিলেন কুমুদিনী হাসপাতাল। যে কুমুদিনী হাসপাতাল থেকে এখন প্রতিদিন প্রায় দুই সহস্রাধিক রোগীকে সহজলভ্য চিকিৎসা দান করা হচ্ছে। তিনি এশিয়া মহাদেশের অন্যতম একজন দানবীর ও মানবসেবক হিসেবে খ্যাতি অর্জন করেছে। তার প্রতিষ্ঠিত ভারতেশ্বরী হোমস, কুমুদিনী নার্সিং স্কুল, কুমুদিনী কলেজের মতো নাম করা শিক্ষা প্রতিষ্ঠান নারী শিক্ষার অগ্রদূত হিসেবে আজো আপন মহিমায় দাঁড়িয়ে আছে।

আজ টাঙ্গাইলের কুমুদিনী কমপ্লেক্সে কুমুদিনী কল্যাণ ট্রাস্ট আয়োজিত রণদা প্রসাদ সাহার ১২৩তম জন্মজয়ন্তী উপলক্ষে আয়োজিত অনুষ্ঠানে মন্ত্রী এসব কথা বলেন।

সাংবাদিকদের এক প্রশ্নের উত্তরে মন্ত্রী বলেন, পেঁয়াজের বিষয়টি বাণিজ্য মন্ত্রণালয়ের। পেঁয়াজের জন্য বাণিজ্য মন্ত্রণালয় যা চাইবে সব দেওয়া হবে। তিনি আরো বলেন, আমরা টেকসই উন্নয়ন করবো। সকল ধরনের দুর্নীতিকে বাদ দিয়ে সামনে এগিয়ে যাবো।

এরপর অর্থমন্ত্রী কুমুদিনী উইমেন্স মেডিকেল কলেজ, ভারতেশ্বরী হোমস, নার্সিং কলেজ-সহ অন্যান্য প্রতিষ্ঠান ঘুরে দেখেন এবং রোগীদের খোঁজ-খবর নেন।

#

গাজী তৌহিদুল/ইসরাত/মোশারফ/সেলিম/২০১৯/১৯২০ ঘণ্টা

তথ্যবিবরণী নম্বর : ৪৩৩৭

অস্ট্রেলিয়ায় প্রথম বাংলাদেশ-অস্ট্রেলিয়া বাণিজ্য সম্মেলন

ঢাকা, ৩০ কার্তিক (১৫ নভেম্বর) :

অস্ট্রেলিয়া ও বাংলাদেশের মধ্যে বাণিজ্য ও অর্থনৈতিক সম্পর্কের সম্ভাবনা ও বাধাসমূহ চিহ্নিত করা এবং তা দূরীকরণের উপায় নির্ধারণের লক্ষ্যে আজ অস্ট্রেলিয়ার সিডনীতে হোটেল ইন্টারকন্টিনেন্টালে বাংলাদেশ-অস্ট্রেলিয়া প্রথম বাণিজ্য সম্মেলন শুরু হয়েছে। বাংলাদেশ হাইকমিশন ও অস্ট্রেলিয়া বাংলাদেশ বিজনেস কাউন্সিল (এবিবিসি) এর যৌথ উদ্যোগে আয়োজিত এ সম্মেলনের উদ্বোধন করেন বাংলাদেশ সরকারের বাণিজ্যমন্ত্রী টিপু মুন্সী। এতে অস্ট্রেলিয়া ও বাংলাদেশের বিভিন্ন ব্যবসায়ী সংগঠনের প্রতিনিধি, শিল্পপতি, সরকারি কর্মকর্তা ও গবেষণা প্রতিষ্ঠানের প্রতিনিধি-সহ দু’শতাধিক ব্যক্তি অংশগ্রহণ করেন।

বৈশ্বিক মন্দা সত্ত্বেও গত এক দশকে বাংলাদেশের প্রবৃদ্ধি ৬ শতাংশের বেশি রাখার বিষয়টি তুলে ধরে বাণিজ্য মন্ত্রী বলেন, বস্ত্র শিল্প, কৃষি পণ্য ছাড়াও শিক্ষা ও দক্ষতা উন্নয়ন এবং বিদ্যুৎ জ্বালানি ও খনিজ সম্পদ এবং আর্থিক সেবা খাতে অস্ট্রেলিয়া বাংলাদেশে বিনিয়োগ করতে পারে।

সম্মেলনে অস্ট্রেলিয়ায় নিযুক্ত রাষ্ট্রদূত সুফিউর রহমান বাংলাদেশের অর্থনৈতিক ও সামাজিক উন্নয়নের বিভিন্ন সূচকের উত্থানের ওপর আলোকপাত করে আর্থিক সাহায্যের বাইরে বাণিজ্যিক লেনদেন, অর্থনৈতিক অংশীদারিত্ব এবং দ্বি-পাক্ষিক সেক্টরাল সহযোগিতা বৃদ্ধির ওপর জোর দেন।

#

বকসী/ইসরাত/মোশারফ/সেলিম/২০১৯/১৯৪০ ঘণ্টা

তথ্যববিরণী নম্বর : ৪৩৩৬

**মা ও শিশুর স্বাস্থ্য উন্নয়নে সরকারের কার্যক্রম সারা বিশ্বে প্রশংসিত হয়েছে**

 **---মহিলা ও শিশু বিষয়ক প্রতিমন্ত্রী**

মুন্সীগঞ্জ**, ৩০ কার্তিক (১৫ নভেম্বর) :**

 মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, স্বাস্থ্য খাতে সরকারের সুব্যবস্থা ও দক্ষ পরিচালনার ফলে মা ও শিশুর স্বাস্থ্য উন্নয়ন এবং মৃত্যু রোধে সরকারের কার্যক্রম সারা বিশ্বে প্রশংসিত হয়েছে। সরকার নিম্ন আয়ের কর্মজীবী মা ও শিশুর স্বাস্থ্য-পুষ্টিমান বৃদ্ধি করে তাদের আর্থসামাজিকভাবে স্বাবলম্বী করতে কাজ করছে।

 প্রতিমন্ত্রী আজ মুন্সীগঞ্জ জেলার মিরকাদিম পৌরসভা প্রাঙ্গণে মুন্সীগঞ্জ  জেলা প্রশাসন ও মহিলা বিষয়ক অধিদপ্তর আয়োজিত কর্মজীবী ল্যাকটেটিং মা সহায়তা কর্মসূচির আওতায় উপকারভোগী মা ও শিশুদের জন্য হেলথ ক্যাম্প  উদ্বোধন ও চেক বিতরণ অনুষ্ঠানে প্রধান অতিথির বক্তব্যে এসব কথা বলেন।

 মা ও শিশুর পুষ্টি উন্নয়নে সরকারের বিভিন্ন কার্যক্রম উল্লেখ করে প্রতিমন্ত্রী বলেন, যে শিশু ভূমিষ্ঠ হয়নি সে শিশুর পুষ্টি নিশ্চিত করতে দেশব্যাপী মা ও শিশু সহায়তা কর্মসূচি চালু করা হয়েছে। প্রায় চৌদ্দ হাজার কমিউনিটি ক্লিনিকের মাধ্যমে মানুষের দোরগোড়ায় স্বাস্থ্যসেবা পৌঁছে দেওয়া হচ্ছে ও ত্রিশ প্রকার ঔষধ বিনামূল্যে প্রদান করা হচ্ছে। অনুষ্ঠানে মিরকাদিম পৌরসভার এক হাজার কর্মজীবী মায়েদের মধ্যে ল্যাকটেটিং মা ভাতার চেক এবং মা ও শিশুর স্বাস্থ্য সেবা ও স্বাস্থ্য পরিচর্যা সামগ্রী বিতরণ করা হয়।

 বিশেষ অতিথির বক্তব্যে মহিলা ও শিশু বিষয়ক সচিব কামরুন নাহার বলেন, ২০৪১ সালে উন্নত ও সমৃদ্ধ বাংলাদেশের জন্য দরকার মেধাবী প্রজন্ম। এ জন্য সরকার মা ও শিশু সহায়তা কর্মসূচি চালু করেছে, যা গর্ভাবস্থা থেকে এক হাজার দিন পর্যন্ত শিশুর পুষ্টি চাহিদা নিশ্চিত করবে।

 প্রতিমন্ত্রী এর পূর্বে মুন্সীগঞ্জ শিল্পকলা একাডেমি মিলনায়তনে এপেক্স ক্লাব বাংলাদেশের জেলা গভর্নর-১ কনভেনশনে প্রধান অতিথি হিসেবে উপস্থিত ছিলেন। একই সফরে প্রতিমন্ত্রী ফজিলাতুন নেসা ইন্দিরা মুন্সীগঞ্জের কন্দাল ফসল গবেষণা উপকেন্দ্র আয়োজিত আলু ও মিষ্টি আলু থেকে প্রক্রিয়াজাত খাদ্য মেলার উদ্বোধন করেন।

#

আলমগীর/ইসরাত/মোশারফ/আব্বাস/২০১৯/১৯২০ ঘণ্টা

তথ্যবিবরণী নম্বর : ৪৩৩৫

পেঁয়াজ সংকট মোকাবিলায় বাণিজ্য মন্ত্রণালয়ের উদ্যোগ

**কার্গো উড়োজাহাজে পেঁয়াজ আমদানি করা হচ্ছে**

ঢাকা, ৩০ কার্তিক (১৫ নভেম্বর) :

দেশে পেঁয়াজের সরবরাহ ও মূল্য স্বাভাবিক রাখতে বাণিজ্য মন্ত্রণালয়ের উদ্যোগে টিসিবি’র মাধ্যমে সরাসরি তুরস্ক থেকে, এস আলম গ্রুপ মিসর থেকে, বেশ কয়েকটি প্রতিষ্ঠান আফগানিস্তান ও সংযুক্ত আরব আমিরাত থেকে জরুরি ভিত্তিতে কার্গো উড়োজাহাজযোগে পেঁয়াজ আমদানি করছে। অতি অল্প সময়ের মধ্যে পর্যাপ্ত পেঁয়াজ বাজারে সরবরাহ করা সম্ভব হবে। এছাড়া সমুদ্র পথে আমদানিকৃত পেঁয়াজ বাংলাদেশের পথে রয়েছে, শীঘ্রই বাংলাদেশে এসে পৌঁছাবে।

সম্প্রতি ঘূর্ণিঝড় বুলবুলের কারণে টেকনাফ স্থলবন্দর, চট্টগ্রাম সমুদ্রবন্দর-সহ বিভিন্ন স্থানে পেঁয়াজ পরিবহনে কয়েকদিনের জন্য সমস্যা হয়েছিল। বাণিজ্য মন্ত্রণালয় হতে এ পরিস্থিতি মোকাবিলার জন্য জরুরি ভিত্তিতে উল্লিখিত পদক্ষেপ গ্রহণ করা হয়েছে। আশা করা হচ্ছে, খুব কম সময়ের মধ্যে পর্যাপ্ত পেঁয়াজ বাজারে চলে আসবে এবং মূল্য স্বাভাবিক হয়ে আসবে।

 দেশের গোয়েন্দা সংস্থা ও আইনশৃঙ্খলা বাহিনী এ বিষয়ে তৎপর রয়েছে। কেউ পেঁয়াজ অবৈধ মজুত করলে বা অন্য কোনো উপায়ে বাজারে পেঁয়াজের সংকট সৃষ্টির চেষ্টা করলে তার বিরুদ্ধে আইন মোতাবেক কঠোর ব্যবস্থা গ্রহণ করা হবে। বাজার মনিটরিং করার জন্য বাণিজ্য মন্ত্রণালয়ের বেশ কয়েকটি টিম কাজ করছে। জাতীয় ভোক্তা অধিকার সংরক্ষণ অধিদপ্তর বাজার অভিযান জোরদার করেছে। এছাড়াও দেশের বিভিন্ন স্থানে উৎপাদিত দেশীয় পেঁয়াজ বাজারে আসতে শুরু করেছে।

#

বকসী/ইসরাত/মোশারফ/সেলিম/২০১৯/১৮২০ ঘণ্টা

তথ্যবিবরণী নম্বর : ৪৩৩৪

**বর্তমান সরকার কৃষি উন্নয়নবান্ধব**

 **-- পার্বত্য চট্টগ্রাম বিষয়ক মন্ত্রী**

বান্দরবান, ৩০ কার্তিক (১৫ নভেম্বর) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, বর্তমান সরকার কৃষি উন্নয়নবান্ধব। দেশের চাহিদা মিটিয়ে বিদেশেও এখন কৃষিজাত পণ্য রপ্তানি হচ্ছে।

মন্ত্রী আজ বান্দরবান সদর উপজেলা পরিষদে রবিশস্য ২০১৯-২০ অর্থবছরে কৃষকের মাঝে প্রণোদনার সার ও বীজ বিতরণের সময় প্রধান অতিথির বক্তৃতাকালে এসব কথা বলেন।

গত বন্যার ক্ষয়ক্ষতি পুষিয়ে নেয়ার জন্য এলাকার উপযোগিতার ওপর ভিত্তি করে প্রান্তিক কৃষকদের জন্য সার ও বীজ প্যাকেজের আওতায় প্রণোদনা ঘোষণা করে কৃষি মন্ত্রণালয়। বান্দরবান জেলায় ১ হাজার ৭শ’ কৃষক এ প্রণোদনার আওতায় সার ও বীজ পাবেন। ইউনিয়ন কৃষি পুনর্বাসন কমিটির তালিকা অনুযায়ী এ প্রণোদনা প্যাকেজের আওতায় সার ও বীজ বিতরণ করা হয়।

এ সময় অন্যান্যের মধ্যে উপস্থিত ছিলেন সদর উপজেলা পরিষদের চেয়ারম্যান মোঃ জাহাঙ্গীর, উপজেলা নির্বাহী কর্মকর্তা মোঃ নোমান হোসেন, কৃষি সম্পসারণ অধিদপ্তরের উপপরিচালক ড. এ কে এম নাজমুল হক প্রমুখ।

#

নাছির/ইসরাত/মোশারফ/সেলিম/২০১৯/১৮২০ ঘণ্টা

তথ্যবিবরণী নম্বর : ৪৩৩৩

দিনাজপুরে আয়কর মেলার উদ্বোধন **আয়কর দিতে সকলকে উৎসাহী হতে নৌপরিবহন প্রতিমন্ত্রীর আহবান**

**দিনাজপুর, ৩০ কার্তিক (১৫ নভেম্বর) :**

 নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, যে দেশে স্বাধীনতার জন্য ৩০ লাখ মানুষ প্রাণ দিয়েছে সেদেশের মানুষ আয়কর দিবে না সেটা হতে পারে না।

 দিনাজপুরে আজ আয়কর মেলা-২০১৯ এর উদ্বোধনী অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন। প্রতিমন্ত্রী ফিতা কেটে ও বেলুন উড়িয়ে তিন দিনব্যাপী এ আয়কর মেলার উদ্বোধন করেন।

 রংপুর কর অঞ্চলের কর কমিশনার আব্দুল লতিফের সভাপতিত্বে অনুষ্ঠানে অন্যান্যের মধ্যে বক্তব্য রাখেন দিনাজপুর জেলা পরিষদের চেয়ারম্যান আজিজুল ইমাম চৌধুরী, জেলা প্রশাসক মাহমুদুল আলম প্রমুখ।

#

জাহাঙ্গীর/ইসরাত/আব্বাস/২০১৯/১৭০৫ ঘণ্টা